જામનગર તા. ૯ઃ જામનગરના સિક્કા પોલીસ સ્ટેશનના પીએસઆઈ જે. કે. મોરીએ આમરા ગામના સતવારા મહિલા સાથે કરેલા અભદ્ર વર્તનના વિરોધમાં આજે સતવારા સમાજ દ્વારા જંગી રેલી યોજી એસ.પી.ને આવેદનપત્ર પાઠવ્યા પછી જિલ્લા કલેકટર કચેરીને ઘેરાવ કર્યો હતો. રેલીમાં જોડાયેલા લોકોએ જ્યાં સુધી આ અધિકારી સામે પગલા ભરવામાં ન આવે ત્યાં સુધી ઘેરાવ યથાવત રાખવાની ચિમકી આપતા મામલો તંગ બન્યો હતો, તે દરમિયાન જિલ્લા પોલીસવડા પી. બી. શેજુળે વિવાદીત પીએસઆઈ જે. કે. મોરીની બદલી કર્યાનું જાણવા મળી રહ્યું છે. એક તબક્કે કલેકટર કચેરીના તમામ દ્વાર બંધ કરી દેવાની ફરજ પડી હતી.